Onsdag uler sirenene over hele landet

Onsdag klokken 12 testes Sivilforsvarets varslingssystem igjen. Signalet «Viktig melding – lytt på radio» vil høres i alle kommuner som har varslingsanlegg.

Rundt om i Norge er det om lag 1.250 varslingsanlegg med sirener som kan brukes til å varsle befolkningen ved akutt fare. Foto: Håkon Mosvold Larsen / NTB scanpix

NTB

9. jan. 2018 15:18 Sist oppdatert 9. januar 2018

Signalet sendes i tre serier med ett minutts opphold mellom seriene, opplyser Direktoratet for samfunnssikkerhet og beredskap (DSB) tirsdag.

Rundt om i Norge er det om lag 1250 varslingsanlegg med sirener som kan brukes til å varsle befolkningen ved akutt fare, både i fred og krig. Signalene når ut til over halvparten av befolkningen.

Hvis du hører signalet utenom varslede tester, betyr det i praksis at du skal søke informasjon i for eksempel radio, TV, sosiale medier og på nettsiden kriseinfo.no, opplyser DSB.

Sivilforsvaret tester varslingsanleggene i januar og juni hvert år.